BEITIALARRANGOITIA LIZARRALDE (EH Bildu, 2014-10-23):
Mila esker.
Lehenik eta behin, Lukeri. Gaur aritu zara hemen autopistan kontrako norabidean sartzen dena bezala: mundu guztiari leporatzen diola kontra datozkionak gaizki doazela, norbera gaizki doala aitortu ezin batean. Horrelaxe ari zara gaur gai honekin.
Hori bai dela onartezina, ez aitortzea zer gertatu den. Eta onartezina da, ze ni ere kazetaria naiz –ez dakit aditua naizen, aritua bai behintzat– eta, beraz, ez dut uste inori kazetari garela edo ez garela esatearekin argudiorik kendu edo jartzen diogunik auzi honetan. Begi-bistakoa baita hemen ez garela babeslegoaz ari, hemen gaia dela ea gauza bat ordaintzen ari garen ezkutukeriaz.
Eta gauza batean ez nator bat, akaso, oposizioko gainerakoekin: benetan hemen ez dago propagandarako ahalegin bat; propaganda Noticias Taldearekin, ordaindu edo ez ordaindu, Gobernuak ziurtatua dauka. Hemen finantziazio irregularraz ari gara. Eta hemen ari gara Gobernuaren ahalegin batez; talde bat mesedetuz, talde hori mesedetzen ari dela nolabait ere ezkutatzeko ahaleginaz. Horretaz ari gara, eta dagoeneko praktika orokortuegia, luzeegia eta, tamalez, Gobernu honena baino gehiago alderdi horrena dela esan beharko genukeenaz.
Eta esango dizkizut bi gauza, bereziki.
Bat, zuk diozu kontratuak bete direla. Ba arduraren bat badago kontratu horiek egin dituenaren eta oniritzia eman dienaren aldetik, onartu baldin badu –sinetsiko badizut– babeslego bat eman dela eta babeslego horretan ez zegoela kontratuan ziurtatua babeslearen izena nonbait agertuko zela. Hasteko, kontratua egin duenak akats larriegia egin du; de primero, komunikazio alorrean aritzen garenontzat. Beraz, batetik, ez dut sinesten hori, eta, bestetik, horrela bada, hor ere badaude ardurak.
Eta gero esan duzu "Gipuzkoa" eta esan duzu "kastigatu". Begira, Noticias Taldea gehien kastigatzen dutenak zuek zarete, bereziki hartu izan duzuelako, eta urte luzeetako praktika da, eta bereziki… Ni ez nintzen Legebiltzar honetan, baina bereziki PSOE agintera iritsi zenean eta EITBren kontrola galtzen zenutela jakin zenutenean, nolabait ere, trukean, zuen propaganda egingo zuen beste talde bat mesedetzea –eta nola mesedetzea!– hain agerikoa egiten ari zineten garaian.
Eta nik horretarako datu batzuk emango dizkizut. Esan duzunez ez garela ausartzen Gipuzkoako datuetan sartzera, hasteko, esango dizut, hemen esan den bezala, ez direla garaiak seguruenera publizitatean –nik ez nuen eztabaida honetan sartu nahi, baina sartuko naiz– dirutza gastatzeko. Hori da lehenengo gauza Gipuzkoan egin dena, ze Markel Olanotik Martin Garitanora publizitatearen gastua jaitsi da % 476, eta horrek berez eragina badauka medioetan, izan era batekoak edo izan bestekoak.
Eta beste datu esanguratsu eta garrantzitsu bat publizitatean izaten da zertan oinarritzen zaren publizitatea banatzeko. Eta badago gauza bat, CIES deitzen dena, Gipuzkoako errealitatea ematen duena. Hau azkena da eta azken hau da errealitatea azkeneko urteetan, eta errealitate honetan Noticias Taldea dago dagoen tokian, baina errealitatea Euzko Alderdi Jeltzalea agintean egon denean beste bat izan da, eta bi datu aipatuko ditut.
2010ean, adibidez, nahiz eta bigarren medioa Gipuzkoan –lehenengoa Diario Vasco izanda– Gara izan eta Noticias de Gipuzkoa laugarrena, Noticiasek eraman zituen ia 78.000 euro publizitatean eta Garak 2.000. Baina esango duzunez nik Gara mesedetu nahi dudala, Noticias de Gipuzkoaren kaltetan –eta ez da hori–, irratiei dagokien datua emango dizut, 2008koa. Eta uste dut gu hemen denok medio publikoen aldekoak garela eta, beraz, eusko irratiek nolabaiteko lehentasun bat izan beharko luketela publizitate instituzionalean. Ba ez da hori ere: talde bat mesedetzeko ahaleginean, ia 125.000 euro eraman zituen Noticias irratien taldeak, eusko irratiek, askoz ere entzule gehiago izanda, 82.000ra ere iristen ez ziren bitartean.
Eta horrelako errealitateak dira, hain justu ere, ez dutenak sinesgarri egiten, hemen hori sinestea eskatzen bazaigu ere –eta fede-kontuak beste norabaiterako–, sinetsarazi nahi zaigunean benetan Gobernuaren borondatean ez dela horrelakorik egitea egon, hain praktika orokortua eta hain praktika zabaldua denean.
Beraz, Gipuzkoak ez du kastigatu Noticias Taldea. Batzuek eman diote urte luzeetan tokatzen ez zitzaiona, portzierto baita ere era honetako finantziatzio irregularreko bideak erabiliz. Eta gauzak bere onean eta beste kriterio objektibo batzuekin mahai gainean jarri direnean, eta gainera murrizketa bat egon denean publizitatean, gaurko garaietan gainera oso zentzuduna, orduan kastigua ikusi izan da, noski, norberak jasotzen zituen diru-sarrerak kapitulu horretan asko jaitsi direlako, nola ez ba, mesedetua izatetik dagokion tokira pasatzean.
Zuen arazoa da auzi guztiak ekonomiko bilakatzen dituzuela, eta, alde dagoena mesedetzen duzuen bezala, hain ados ez dagoena, orain Berriarekin gertatzen ari den bezala, sarean orain dela hilabete batzuk iragarri eta orain diru-laguntzetan ikusten ari den bezala, hori zigortu egiten duzuela. Hori da bihurtzen dena: batzuk mesedetu beste batzuk kaltetzeko.
Eta, berriro diot, egunen batean hitz egingo dugu zeintzuek behar luketen irizpideak, eta ea irizpide objektibagarriago horietan nola defendatzen den Euzko Alderdi Jeltzalea, ze orain arteko praktikak besterik erakutsi digu, Gipuzkoan, Jaurlaritzaren aldetik, eta abar. Eta hori da errealitatea, hori da gu zuen hitzak sinesgarritzat ez hartzera garamatzana.
Eta, berriro diogu, praktikak erakutsi behar digu. Eta bitartean, gertatutakoa larria den neurrian, guk uste dugu berriro ere gaur, ozen, salaketa horrek hemen presente geratu behar duela. Eta horregatik, lehen ere iragarri dut, erdibideko hori babestu egingo dugu.
Mila esker.